《次韵奉和给事中》
宋代·吴育

律上阳和虽始煦，罇前人意已生春。
濠梁且欲观鱼乐，淮郡何生致鹿驯。
为访心朋独纵棹，况逢时隽与均茵。
别车岂必辞沉醉，更有高阳倒载人。

作者简介：（1004—1058）建州浦城人，字春卿。吴待问子。仁宗天圣五年进士。历知临安、诸暨等县。景祐元年举贤良方正，迁通判苏州。还知太常礼院，奏定《太常新礼庆历祀仪》。庆历五年拜右谏议大夫、枢密副使，改参知政事，遇事敢言。出知数州府，所至作条教，简疏易行而不可犯。累进资政殿大学士，判尚书都省。官终知河南府。卒谥正肃。